Veo 3 gør det nu muligt at skabe AI-videoer med lyd i Danmark

Google begynder nu udrulningen af AI-videoværktøjet Veo 3 i Danmark. Dermed får danske brugere adgang til at skabe ultrarealistiske AI-genererede videoer – nu også med lyd.

Veo 3 er en ny videomodel, som har vakt stor opmærksomhed den seneste tid. På sociale medier har særligt videoer med udskæring af frugt og grøntsager i glas opnået stor udbredelse. Med Veo 3 kan brugerne for første gang kombinere realistiske AI-genererede billeder med en lydside.

Danske brugere med et Google AI Pro-abonnement kan nu anvende Veo 3 til at skabe videoer i op til otte sekunder med en opløsning på 720p. Modellen er tilgængelig både via browser og i Gemini-app’en til Android og iOS.

Ifølge Google Danmark er Veo 3 udviklet til at omdanne en simpel tekstbeskrivelse til en fuld video med både karakterer, bevægelse, miljø og lyd.

“Veo 3 er bygget til at tage en simpel prompt og forvandle den til en fuldendt filmisk scene – med lyd, bevægelse, karakterer og detaljer. Det er et markant skridt frem i forhold til at udvikle lækkert indhold med AI. Og det giver nogle helt nye kreative muligheder, også for almindelige brugere,” udtaler Jesper Vangkilde, kommunikationschef i Google Danmark.

Alle videoer, der skabes med Veo 3, får automatisk tilføjet Googles digitale vandmærke SynthID samt et synligt Veo-logo.

Sådan fungerer Veo 3

For at bruge Veo 3 skal man have et aktivt AI Pro-abonnement. Funktionen findes i Gemini-app’en eller via browser, hvor man kan vælge “Video” i prompt-feltet og beskrive den ønskede video.

Google anbefaler, at man i prompten overvejer følgende elementer for at opnå bedst mulige resultater:

Personer: Hvem medvirker i videoen?

Kontekst: Hvor foregår scenen?

Handling: Hvad foregår der i videoen?

Stil: Hvordan skal videoen se ud?

Kameravinkel: Hvilket perspektiv ønskes?

Stemning: Hvilket lys eller atmosfære ønskes?

Eksempelvis kan en prompt lyde: “En isbjørn cykler ved Langelinie i tegnefilmsstil, filmet i frøperspektiv i morgenlys.”

Google oplyser, at Veo 3 udrulles gradvist, og at der kan gå et par dage, før alle danske brugere får adgang til funktionen.

Veo 3 gør det nu muligt at skabe AI-videoer med lyd i Danmark