TikTok oversvømmes af racistiske AI-videoer fra Google Veo 3

TikTok flyder over med dybt racistiske og antisemitiske videoer, skabt med Googles nye AI-værktøj Veo 3. Videoerne, der ofte er åbenlyse parodier med abebilleder, våben og stereotype narrativer, tiltrækker millioner af visninger på rekordtid. Veo 3 er netop blevet åbnet for danske brugere.

Ifølge organisationen Media Matters benytter brugere den offentlig tilgængelige video-AI Veo 3 til at fremstille indhold, der dehumaniserer sorte, jøder, asiater og immigranter – ofte med groteske, voldelige og historisk forankrede symboler.

”Vi ser videoer, hvor sorte fremstilles som aber, forbrydere eller hyperstereotype karikaturer. Andre viser immigranter som parasitter, eller gengiver KKK-angreb og Holocaust med AI-animerede jokes,” skriver Media Matters.

LÆS MERE: Veo 3 gør det nu muligt at skabe AI-videoer med lyd i Danmark.

Et eksempel viser en AI-genereret video med teksten “Average Waffle House in Atlanta”, hvor en bil fyldt med aber vælter ind i en restaurant – med spande af vandmelon og KFC-kylling i hænderne. Videoen har over 600.000 visninger. I kommentarsporet lyder det: “Bro even AI has black fatigue” – et udtryk, der antyder, at selv kunstig intelligens nu abonnerer på racistiske fordomme.

Google lancerede Veo 3 i maj som et tekst-til-video AI-værktøj, der kan generere op til otte sekunders video ud fra en simpel tekstbesked. Ifølge Google skulle værktøjet understøtte kreativ udfoldelse og blive en del af YouTube Shorts – men det bruges nu i stigende grad til at sprede hadefuldt indhold.

Flere videoer på TikTok kobler Veo 3 direkte til det racistiske indhold – enten via logoer, hashtags eller tydelige AI-kendetegn som forvrængede billeder, nonsenstekster og fysiske umuligheder.

Udover racistiske abebilleder bruges Veo 3 også til at fremstille AI-videoer, der nedgør immigranter, opildner til vold mod demonstranter og endda genskaber traumatiske historiske begivenheder som KKK-optog og koncentrationslejre.

Et særligt grotesk klip viser en mand “vlogge” fra en nazistisk dødslejr med ordene: “Det er lidt røgfyldt, men der dufter dejligt herude,” mens han peger på en bunke sko og spørger, om der mon er Air Jordans imellem.

Trods TikToks egne retningslinjer, der forbyder indhold, som nedgør eller opfordrer til vold mod minoriteter, spreder de AI-genererede videoer sig uhindret. Ifølge Media Matters er TikTok notorisk dårlig til at dæmme op for hadtale og manipuleret AI-indhold – en udfordring, der nu eskalerer.

“Debatten om AI handler ofte om, hvor realistisk teknologien kan efterligne virkeligheden. Men selv karikerede eller åbenlyst overdrevne billeder kan forstærke racistiske forestillinger,” advarer Media Matters.

Hverken Google eller TikTok er endnu kommet med en officiel udmelding om den eskalerende situation.

TikTok oversvømmes af racistiske AI-videoer fra Google Veo 3